
Hardveresen megvalósított szemafor modul

A mai hardvereknek, és a rajtuk futó operációs rendszernek egy fontos eleme a szemafor. Az operációs rendszer a hardver erőforrásait szemaforokkal védi, hogy azokat a futó folyamatok egymást kölcsönösen kizárva használhassák.
A szemafor szoftveres megvalósítása esetén szemafor egy bitként van tárolva a memóriában. A probléma az, hogy ezen memóriaterület szoftveres kezelése többlet erőforrást igényel, mert gondoskodni kell arról, hogy a rajta végzett a műveletek atomiak legyenek.
Egy hardveres megoldás esetén az atomi műveletek könnyebben kivitelezhetőek. Ezekben a megoldásokban a hardver tervezése olyan, hogy több művelet is elvégezhető akár egy órajel ciklus alatt.
Dolgozatom egy olyan hardveres szemafor modul megvalósítását és szimulációját mutatja be, mely nem használja a rendszermemóriát, és a szemafor műveletek egy órajel ciklus alatt végbemennek.



